Endnu inden valgkampen er en uge gammel, vrimler det med forslag og udspil fra de politiske partier. Sådan ER det i valgkampe. Enhver må så vurdere, om man tror, at et givet forslag er taktisk bestemt og (primært) søsættes for at positionere sig i forhold til bestemte vælgergrupper eller partier. Eller om det rent faktisk er udtryk for, hvad partiet (på nuværende tidspunkt) mener. Nuuradiin Hussein, socialdemokratisk rådmand for job og velfærd i Aalborg, må tro, at hans partis ledelse mener det seriøst, når man foreslår nye besparelser på jobcentrene. Ellers ville han næppe fare så voldsomt frem i sin reaktion på Facebook , hvor han kalder forslaget “et knæfald af værste skuffe for de borgerlige partier”. “Hvorfor fanden skal en socialdemokrat foreslå sådan en omgang meningsløs politik?” spørger han med adresse til finansministeren og betegner udspillet som “panik før lukketid”. Andre klapper i Det overrasker næppe partitoppen, at der kommer protester. Men det gør ondt, at kritikken i dette tilfælde dels er så sprogligt hård, dels kommer fra en højtplaceret folkevalgt i landets tredjestørste kommune - en af de storbyer, hvor Socialdemokratiet ved kommunalvalget fik en voldsom vælgerlussing og derfor denne gang gør en ekstra indsats for at erobre stemmer. Mere drevne kræfter i parti-organisationen i Aalborg har hurtigt bedt andre klappe i. De ved, at i en valgkamp kommer der uvarslede udspil, som man som partisoldat kan være overrasket over eller ligefrem imod. Helst ser man, at kritikere i hvert fald indtil valgdagen holder mund i en højere sags - partiets - tjeneste. Og vil nogen sige fra før, bør man vide, at man ifølge de uskrevne love gør det med et betydeligt mere afdæmpet ordvalg end Nuuradiin Husseins. Rådmanden, der er sit partis næsthøjest placerede folkevalgte i Aalborg, har tydeligvis haft et behov for, ikke mindst over for sine medarbejdere, at vise, at han ikke støtter udspillet. Det kunne han have gjort på flere måder. Få parti-støtter Kommunens allerøverste chef, borgmesteren og partifællen Thomas Kastrup-Larsen, vælger en fiks kattelem og siger, at han ikke kommenterer landspolitik (selvom der findes ganske mange eksempler på, at han tidligere har gjort det - altså når der ikke var valgkamp!). En række andre aalborgensiske socialdemokrater holder sig til at sige “Ingen kommentarer”. Nuuradiin Husseins mangeårige forgænger i rådmandsstolen, Mai-Britt Iversen, er blandt de få med socialdemokratisk rygmærke, der støtter kritikken offentligt. Men hun gør det i en betydeligt mere afdæmpet toneleje. På Facebook skriver hun, at forslagsstillerne ikke “har styr på kompleksiteten af jobcentrenes arbejde”. - Jeg ved efter 15 år som rådmand for området, tilføjer hun, hvad det kræver at få mange af disse grupper af borgere i job.

Referat:
Ingen andre i den socialdemokratiske partitop i Aalborg vil offentligt kommentere Nuuradiin Husseins bemærkelsesværdigt hårde reaktion på udspil om jobcentre.